CELEX: 52012DP0358
Language: ro
Date: 2012-10-23 00:00:00
Title: Cererea de ridicare a imunității parlamentare a lui Martin Ehrenhauser Decizia Parlamentului European din 23 octombrie 2012 privind cererea de ridicare a imunității lui Martin Ehrenhauser (2012/2152(IMM))

7.3.2014   
            
            
               RO
            
            
               Jurnalul Oficial al Uniunii Europene
            
            
               CE 68/61
            
         Marți, 23 octombrie 2012Cererea de ridicare a imunității parlamentare a lui Martin Ehrenhauser
   P7_TA(2012)0358
   Decizia Parlamentului European din 23 octombrie 2012 privind cererea de ridicare a imunității lui Martin Ehrenhauser (2012/2152(IMM))
   2014/C 68 E/08
   
      Parlamentul European,
   
   
               —
            
            
               având în vedere cererea de ridicare a imunității lui Martin Ehrenhauser, transmisă la 21 martie 2012 de Parchetul din Viena, în legătură cu o procedură aflată pe rolul acestuia și comunicată în ședința plenară din 2 iulie 2012,
            
         
               —
            
            
               în urma audierii lui Martin Ehrenhauser, în conformitate cu articolul 7 alineatul (3) din Regulamentul de procedură,
            
         
               —
            
            
               având în vedere articolul 9 din Protocolul privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea deputaților în Parlamentul European prin vot universal direct,
            
         
               —
            
            
               având în vedere articolul 57 din Constituția Federală a Republicii Austria,
            
         
               —
            
            
               având în vedere hotărârile Curții de Justiție a Uniunii Europene din 12 mai 1964, 10 iulie 1986, 15 și 21 octombrie 2008, 19 martie 2010 și 6 septembrie 2011 (1),
            
         
               —
            
            
               având în vedere articolul 6 alineatul (2) și articolul 7 din Regulamentul său de procedură,
            
         
               —
            
            
               având în vedere raportul Comisiei pentru afaceri juridice (A7-0332/2012),
            
         
               A.
            
            
               întrucât Parchetul din Viena a solicitat ridicarea imunității lui Martin Ehrenhauser, deputat în Parlamentul European, pentru a le permite autorităților austriece să desfășoare cercetările necesare și să înceapă urmărirea penală a acestuia;
            
         
               B.
            
            
               întrucât ridicarea imunității lui Martin Ehrenhauser privește presupuse delicte legate de accesul abuziv la un sistem informatic, conform articolului 118a din codul penal austriac, de violarea secretului telecomunicațiilor, conform articolului 119 din codul penal austriac, de interceptarea/dobândirea ilicită a unor date, conform articolului 119a din codul penal austriac și de suspiciunea de utilizare abuzivă a unui aparat de înregistrare/interceptare, conform articolului 120 alineatul (2) din codul penal austriac, precum și de o încălcare a dispozițiilor articolului 51 din legea privind protecția datelor din 2000;
            
         
               C.
            
            
               întrucât, în conformitate cu articolul 9 din Protocolul privind privilegiile și imunitățile Uniunii Europene, membrii Parlamentului European beneficiază, pe teritoriul național, de imunitățile acordate membrilor parlamentului din țara lor;
            
         
               D.
            
            
               întrucât, în conformitate cu articolul 57 alineatul (2) din legea constituțională federală a Republicii Austria, membrii Consiliului Național austriac pot fi arestați pentru o faptă ilicită numai cu autorizarea prealabilă a Consiliului Național, cu excepția arestării în cazul unui flagrant delict, și întrucât autorizația Consiliului Național este necesară și pentru perchezițiile la domiciliul membrilor Consiliului Național; întrucât, în conformitate cu articolul 57 alineatul (3) din legea constituțională federală a Republicii Austria, membrii Consiliului Național pot fi urmăriți pentru o faptă ilegală fără autorizația Consiliului Național numai dacă respectiva faptă nu are, în mod indubitabil, nicio legătură cu activitatea politică a deputatului în cauză, iar autoritatea competentă trebuie, în orice caz, să solicite Consiliului Național să se pronunțe cu privire la eventuala existență a unei astfel de legături, la cererea deputatului în cauză sau a unei treimi dintre membrii comisiei permanente de competența căreia sunt astfel de chestiuni;
            
         
               E.
            
            
               întrucât, prin urmare, atunci când trebuie desfășurate cercetări în legătură cu Martin Ehrenhauser, este necesar ca acestuia să-i fie ridicată imunitatea;
            
         
               F.
            
            
               întrucât Martin Ehrenhauser a fost audiat de Comisia pentru afaceri juridice a Parlamentului European și, cu acea ocazie, a făcut cunoscut că consideră oportună ridicarea imunității sale;
            
         
               G.
            
            
               întrucât Curtea de Justiție a Uniunii Europene a constatat că privilegiile și imunitățile „deși au fost acordate numai în interesul Comunității, […] acestea au fost acordate în mod expres funcționarilor și altor agenți ai instituțiilor Comunității, precum și membrilor Parlamentului European” și că „protocolul creează un drept subiectiv în beneficiul persoanelor vizate” (2);
            
         
               H.
            
            
               întrucât articolul 9 din Protocolul privind privilegiile și imunitățile Uniunii Europene și articolul 57 din legea constituțională federală a Republicii Austria nu împiedică ridicarea imunității lui Martin Ehrenhauser;
            
         
               1.
            
            
               hotărăște să ridice imunitatea lui Martin Ehrenhauser;
            
         
               2.
            
            
               încredințează Președintelui sarcina de a transmite imediat prezenta decizie, precum și raportul comisiei competente, autorității competente a Republicii Austria și lui Martin Ehrenhauser.
            
         
      (1)  Cauza nr. 101/63 Wagner/Fohrmann și Krier, Rec., 1964, p. 195, cauza nr. 149/85 Wybot/Faure și alții, Rec., 1986, p. 2391, cauza nr. T-345/05 Mote/Parlamentul, Rep., 2008, p. II-2849, cauzele conexate nr. C-200/07 și nr. C-201/07 Marra/De Gregorio și Clemente, Rep., 2008, p. I-7929, cauza nr. T-42/06 Gollnisch/ Parlamentul, Rep., 2010, p. II-1135 și cauza nr. C-163/10 Patriciello (nepublicată încă în Repertoriu).
   
      (2)  Cauza nr. T-345/05, Mote/Parlamentul, Rep., 2008, p. II-2849, punctul 28.